ಚಿನ್ನಸ್ವಾಮಿ ಕ್ರೀಡಾಂಗಣಕ್ಕೆ ಹೈಟೆಕ್ ಟಚ್ – 55 ಸಾವಿರ ಆಸನ ಸಾಮರ್ಥ್ಯ ಹೆಚ್ಚಿಸಲು ಯೋಜನೆ

ಬೆಂಗಳೂರು: ಕರ್ನಾಟಕದ ಕ್ರಿಕೆಟ್ ಪ್ರೇಮಿಗಳಿಗೆ ಒಂದು ಅತ್ಯಂತ ಸಂತಸದ ಸುದ್ದಿ. ಸುಮಾರು 55 ವರ್ಷಗಳ ಸುದೀರ್ಘ ಇತಿಹಾಸ ಹೊಂದಿರುವ ಬೆಂಗಳೂರಿನ ಹೆಮ್ಮೆಯ ಎಂ. ಚಿನ್ನಸ್ವಾಮಿ ಕ್ರೀಡಾಂಗಣವನ್ನು ಜಾಗತಿಕ ಮಟ್ಟದ ಅತ್ಯಾಧುನಿಕ ಕ್ರೀಡಾಂಗಣವನ್ನಾಗಿ ಮರುರೂಪಿಸಲು ಕರ್ನಾಟಕ ರಾಜ್ಯ ಕ್ರಿಕೆಟ್ ಸಂಸ್ಥೆ (KSCA) ಬೃಹತ್ ಮಾಸ್ಟರ್ ಪ್ಲಾನ್ ಸಿದ್ಧಪಡಿಸಿದೆ.

ಅಂತರರಾಷ್ಟ್ರೀಯ ಪಂದ್ಯಾವಳಿಗಳ ಹಾಟ್ ಫೇವರೆಟ್ ಗ್ರೌಂಡ್ ಆಗಿರುವ ಚಿನ್ನಸ್ವಾಮಿ ಸ್ಟೇಡಿಯಂನ (Chinnaswamy Stadium) ಒಳಾಂಗಣ ವಿನ್ಯಾಸವನ್ನು ಸಂಪೂರ್ಣವಾಗಿ ಬದಲಾಯಿಸಿ, ಪ್ರೇಕ್ಷಕರ ಆಸನ ಸಾಮರ್ಥ್ಯವನ್ನು ಗಣನೀಯವಾಗಿ ಹೆಚ್ಚಿಸಲು ಕೆಎಸ್‍ಸಿಎ ಮುಂದಾಗಿದೆ.

ಏನಿದು ಮಾಸ್ಟರ್‌ಪ್ಲ್ಯಾನ್‌?
ಆಸನ ಸಾಮರ್ಥ್ಯ ಹೆಚ್ಚಳ: ಪ್ರಸ್ತುತ ಸ್ಟೇಡಿಯಂನಲ್ಲಿರುವ ಒಟ್ಟು ಆಸನಗಳ ಸಂಖ್ಯೆಯನ್ನು 55,000 ದಿಂದ 60,000 ಕ್ಕೆ ಹೆಚ್ಚಿಸಲು ಯೋಜಿಸಲಾಗಿದೆ. ಸದ್ಯ ಕ್ರೀಡಾಂಗಣದಲ್ಲಿ 33 ಸಾವಿರ ಸೀಟುಗಳಿದ್ದರೂ, ಕೆಲವು ತಾಂತ್ರಿಕ ಕಾರಣಗಳಿಂದ ಕೇವಲ 26 ರಿಂದ 27 ಸಾವಿರ ಸೀಟುಗಳು ಮಾತ್ರ ಪ್ರೇಕ್ಷಕರಿಗೆ ಲಭ್ಯವಾಗುತ್ತಿವೆ.

360 ಡಿಗ್ರಿ ತಡೆರಹಿತ ವೀಕ್ಷಣೆ : ಪ್ರಸ್ತುತ ಗ್ಯಾಲರಿಗಳಲ್ಲಿ ಪಿಲ್ಲರ್‌ಗಳು (ಕಂಬಗಳು) ಅಡ್ಡ ಬರುವುದರಿಂದ ಪ್ರೇಕ್ಷಕರಿಗೆ ಪಂದ್ಯ ವೀಕ್ಷಣೆಗೆ ತೊಂದರೆಯಾಗುತ್ತಿದೆ. ಇದನ್ನು ಸರಿಪಡಿಸಲು ಈಗಿರುವ 2-ಟೈಯರ್ ಸಿಟಿಂಗ್ ವ್ಯವಸ್ಥೆಯನ್ನು 3-ಟೈಯರ್ ವ್ಯವಸ್ಥೆಗೆ ಮೇಲ್ದರ್ಜೆಗೆ ಏರಿಸಲಾಗುತ್ತಿದ್ದು, ಎಲ್ಲೂ ಕಂಬಗಳು ಅಡ್ಡ ಬರದಂತೆ ಬ್ಲೂಪ್ರಿಂಟ್ ಸಿದ್ಧಪಡಿಸಲಾಗಿದೆ.

ಹೊಸ ಎಲ್‌ಇಡಿ ಹಾಗೂ ಎಚ್‌ಡಿ ಸ್ಕ್ರೀನ್: ಮುಂಬರುವ ಜೂನ್ ತಿಂಗಳ ಅಂತ್ಯದ ವೇಳೆಗೆ ಕ್ರೀಡಾಂಗಣಕ್ಕೆ ಅತ್ಯಾಧುನಿಕ ಎಲ್‌ಇಡಿ ಲೈಟಿಂಗ್ಸ್ ಹಾಗೂ ಹೊಸ ಎಚ್‌ಡಿ (HD) ಸ್ಕ್ರೀನ್‌ಗಳನ್ನು ಅಳವಡಿಸಲಾಗುವುದು. ಮುಂದಿನ ಎರಡು ಅಂತರರಾಷ್ಟ್ರೀಯ ಪಂದ್ಯಗಳ ವೇಳೆಗೆ ಈ ವ್ಯವಸ್ಥೆ ಸಿದ್ಧವಾಗಲಿದೆ.

ವಿಶ್ವದ ಅತ್ಯುತ್ತಮ ಆರ್ಕಿಟೆಕ್ಟ್‌ಗಳ ನೆರವು:
ಕ್ರೀಡಾಂಗಣದ ಒಳಾಂಗಣ ವಿನ್ಯಾಸಕ್ಕೆ ಹೊಸ ಲುಕ್ ನೀಡಲು ವಿಶ್ವದ ಪ್ರಸಿದ್ಧ ಆರ್ಕಿಟೆಕ್ಚರ್ ಸಂಸ್ಥೆಗಳೊಂದಿಗೆ ಮಾತುಕತೆ ನಡೆಸಲಾಗಿದೆ ಎಂದು ಕೆಎಸ್‍ಸಿಎ ಅಧ್ಯಕ್ಷ ವೆಂಕಟೇಶ್ ಪ್ರಸಾದ್(Venkatesh Prasad) ತಿಳಿಸಿದ್ದಾರೆ. ಈ ಯೋಜನೆಗಾಗಿ ಈಗಾಗಲೇ 28ಕ್ಕೂ ಹೆಚ್ಚು ಪ್ರಮುಖ ಸಂಸ್ಥೆಗಳು ಮುಂದೆ ಬಂದಿದ್ದು, ಅವುಗಳಲ್ಲಿ ಅತ್ಯುತ್ತಮ ತಂಡವನ್ನು ಆಯ್ಕೆ ಮಾಡಲಾಗುವುದು ಎಂದು ಅವರು ಹೇಳಿದ್ದಾರೆ.

ಏನೆಲ್ಲಾ ಬದಲಾವಣೆಗಳಾಗಲಿವೆ?
ಹೈಟೆಕ್ ಗ್ಯಾಲರಿಗಳು: ಗ್ಯಾಲರಿ ಬಾಕ್ಸ್, ಕಾಮೆಂಟರಿ ಬಾಕ್ಸ್, ಮೀಡಿಯಾ ಗ್ಯಾಲರಿ, ಮೀಡಿಯಾ ಬ್ರೀಫಿಂಗ್ ಸೆಂಟರ್, ವಿಐಪಿ ಗ್ಯಾಲರಿ ಮತ್ತು ಲಾಂಜ್ ಏರಿಯಾಗಳಿಗೆ ಸಂಪೂರ್ಣ ಹೈಟೆಕ್ ಸ್ಪರ್ಶ ನೀಡಲಾಗುತ್ತದೆ.

ಭವ್ಯ ಕ್ರಿಕೆಟ್ ಮ್ಯೂಸಿಯಂ: ಚಿನ್ನಸ್ವಾಮಿ ಕ್ರೀಡಾಂಗಣದ ಐತಿಹಾಸಿಕ ಕ್ಷಣಗಳು ಹಾಗೂ ಕರ್ನಾಟಕದ ಪರವಾಗಿ ಅಂತರರಾಷ್ಟ್ರೀಯ ಮಟ್ಟದಲ್ಲಿ ಮಿಂಚಿದ ದಿಗ್ಗಜ ಆಟಗಾರರ ಸಾಧನೆಗಳನ್ನು ಬಿಂಬಿಸುವ ವಿಶೇಷ ಮ್ಯೂಸಿಯಂ (ಸಂಗ್ರಹಾಲಯ) ಒಂದನ್ನು ಕ್ರೀಡಾಂಗಣದ ಒಳಗೆ ನಿರ್ಮಿಸಲಾಗುವುದು.

ಕ್ರಿಕೆಟ್ ಪ್ರೇಮಿಗಳ ಗಮನಕ್ಕೆ:
ಚಿನ್ನಸ್ವಾಮಿ ಕ್ರೀಡಾಂಗಣವನ್ನು ಭಾರತದ ನಂಬರ್ ಒನ್ ಸ್ಟೇಡಿಯಂ ಮಾಡುವ ನಿಟ್ಟಿನಲ್ಲಿ ಈ ಬೃಹತ್ ನವೀಕರಣ ಕಾರ್ಯ ಕೈಗೆತ್ತಿಕೊಳ್ಳಲಾಗುತ್ತಿದೆ. ಆದರೆ, ಈ ಬೃಹತ್ ಕಾಮಗಾರಿ ಒಮ್ಮೆ ಆರಂಭವಾದರೆ, ಕ್ರೀಡಾಂಗಣದಲ್ಲಿ ಕನಿಷ್ಠ 2 ವರ್ಷಗಳ ಕಾಲ ಯಾವುದೇ ಕ್ರಿಕೆಟ್ ಪಂದ್ಯಗಳನ್ನು ಆಯೋಜಿಸಲು ಸಾಧ್ಯವಾಗುವುದಿಲ್ಲ.

ಕೆಲವೇ ದಿನಗಳಲ್ಲಿ ಕಾಮಗಾರಿ ಅಧಿಕೃತವಾಗಿ ಚಾಲನೆ ಪಡೆಯಲಿದ್ದು, ಇನ್ನು ಎರಡು ವರ್ಷಗಳಲ್ಲಿ ಬೆಂಗಳೂರಿನ ಚಿನ್ನಸ್ವಾಮಿ ಕ್ರೀಡಾಂಗಣ ಸಂಪೂರ್ಣ ಹೊಸ ಹಾಗೂ ಅತ್ಯಾಧುನಿಕ ರೂಪದಲ್ಲಿ ಕ್ರಿಕೆಟ್ ಅಭಿಮಾನಿಗಳನ್ನು ಬರಮಾಡಿಕೊಳ್ಳಲಿದೆ.